《过应山县吊杨忠烈公》
清代·乔莱

呜呼！有明神宗之季国卼臲，光宗继之更短折。维时先生官给宗，顾命乃与大臣列。

防微肩巨定大计，选侍移宫一朝决。再起中丞赴双阙，大柄已被阉人窃。

干儿义孙满庙廊，二十四罪愤所切。赤县争高宦者祠，彤庭遍染中丞血。

讵有婪赃杨大洪，舍人宁死心如铁。或言汉之厨顾洁其名，唐之牛李营其穴。

宋之洛蜀明东林，党祸纷纷蹈覆辙。封疆已被门户误，遂讥先生太激烈。

我谓此言殊不然，藉口保身附明哲。假使当年稍媕婀，张禹孔光更何别？

君子岂能误国家，目为党人正气绝。呜呼！正气绝，国乃灭。

作者简介：（1642—1694）江苏宝应人，字子静，号石林。康熙四年进士。授内阁中书。十八年，试博学鸿词，授编修，官至侍读，以故罢归。明于古今治乱得失，工诗善画。有《直庐》、《使粤》、《归田》等集。